Teine lugemine

23.04.2025

**555 SE II**

**Seletuskiri**

**elektrituruseaduse muutmise seaduse**

**eelnõu teiseks lugemiseks**

**1. Menetlus juhtivkomisjonis esimese ja teise lugemise vahel**

Eelnõu algatas Vabariigi Valitsus 16. detsembril 2024.a.

Eelnõu on peamiselt seotud tasakaalustamisvõimsuse (sagedusreservi) hankimise kulude arveldamisega ja saartalitlusega. Samuti tehakse seaduses muudatusi seoses Euroopa Parlamendi ja nõukogu direktiivist (EL) 2019/944 tulenevate nõuetega.

Eelnõu 555 SE esimene lugemine toimus 22. jaanuaril 2025. Muudatusettepanekute esitamise tähtajaks, 5. veebruariks kella 17:15-ks esitasid ühe muudatusettepaneku Isamaa fraktsioon ja seitse muudatusettepanekut Riigikogu liige Mario Kadastik. Riigikogu liige Mario Kadastik võttis tagasi omaltpoolt esitatud ühe muudatusettepaneku komisjoni 15. aprilli 2025 istungil.

Komisjon teavitas eelnõu menetlusest Riigikogus järgmisi huvirühmi: Aktsiaselts Estonian Cell, aktsiaselts Olerex, AS Alexela, AS Elenger Grupp, DR4EU, Eesti Elektritööstuse Liit, Eesti Energia AS, Eesti Kaubandus-Tööstuskoda, Eesti Taastuvenergia Koda, Eesti Tööandjate Keskliit, Eesti Vesinikutehnoloogiate Ühing, Elektrilevi OÜ, Elektrum Eesti OÜ, Eleon AS, Elering AS, Enefit Green AS, Energiapada OÜ, Energy Pool, Enery Estonia OÜ, Estiko Energia OÜ, Evecon OÜ, FuseBox OÜ, Futugrid Technologies OÜ, GridIO 2.0 OÜ, Kaamos Energy OÜ, Konkurentsiamet, MarkeDroid OÜ, Nordic Power Management OÜ, OÜ Derivaat NH3, OÜ Utilitas Wind, Qwatt OÜ, R8 Technologies AS, Scener OÜ, Sunly AS, Sympower, Tulundusühistu Energiaühistu, TMV Green OÜ, Viru Elektrivõrgud OÜ, Voltalis.

Eelnõu kohta esitasid arvamused Eesti Elektritööstuse Liit, Enery Estonia OÜ, Elektrilevi OÜ, Demand Response for Europe (DR4EU), AS Elenger Grupp ning ühise arvamuse Alexela AS, Elektrum Eesti OÜ, Eesti Energia AS ja Scener OÜ ning ühise arvamuse ka Voltalis ja Fusebox OÜ.

Oma seisukohad eelnõule esitatud arvamustele ja ettepanekutele esitas juhtivkomisjonile eelnõu algataja esindaja Kliimaministeerium, kes esitas juhtivkomisjonile ka täiendavad ettepanekud 555 SE sätete täpsustamiseks. Eelnõule esitatud ettepanekute ja arvamuste ning Kliimaministeeriumi seisukohtadega neile on võimalik tutvuda [eelnõu kaardil](https://www.riigikogu.ee/tegevus/eelnoud/eelnou/85305a0e-7587-4817-8353-b704121dd90c/elektrituruseaduse-muutmise-seadus/). Vt ka [ülevaatlik seisukohtade tabel.](https://www.riigikogu.ee/download/345dc529-13f5-441e-8c3b-9c1ea7fe2869)

Majanduskomisjoni töörühm valmistas ette eelnõu komisjoni istungil menetlemist oma nõupidamistel 12. märtsil 2025 ja 8. aprillil 2025, millel osalesid ka Kliimaministeeriumi esindajad. Koosolekutel arutati laekunud ettepanekuid komisjonile muudatusettepanekute loetelu kavandi ettevalmistamiseks.

Majanduskomisjon arutas eelnõu teiseks lugemiseks ettevalmistamist kahel istungil 24. märtsil 2025 ja 15. aprillil 2025.

24. märtsi istungil arutati koos huvigruppidega ning Kliimaministeeriumi, Elering AS ja Konkurentsiameti esindajatega ELTS §-is 531 toodud tasakaalustamisvõimsuse hankimise kulu rahastamist. Bilansihaldurid avaldasid muret seoses sellise tasu õigusliku määratluse ning kaasneva ebamõistliku majandusliku koormuse suurenemise pärast. Kliimaministeeriumi, Elering ASi ja Konkurentsiameti seisukoht on, et tegemist ei ole avalik-õigusliku tasuga, vaid bilansiteenuse kuluga, mistõttu on õigustatud sellise kulu kokku kogumine bilansihaldurite kaudu. Pärast komisjonis toimunud arutelu küsiti kõnealuse sätte osas arvamust ka Riigikogu Kantselei õigus- ja analüüsiosakonnalt, kes leidis, et tasakaalustamisvõimsuse hankekulu on vahetult seotud süsteemihalduri poolt bilansihaldurile osutatava bilansiteenusega, mis on omakorda vajalik bilansihalduri poolt tema klientidele avatud tarne osutamiseks, mistõttu ei ole tasakaalustamisvõimsuse kulu käsitatav avalik-õigusliku tasuna PS § 113 mõistes, vaid see on bilansiteenuse kulukomponent, mis jääb süsteemihalduri koostatud ja Konkurentsiameti kooskõlastatud metoodikas ette nähtud juhul ja ulatuses tarbijate ja tootjate kanda. Liikmesriigil ei ole keelatud EL määruse 2017/2195 artikkel 44 lõike 3 riigisiseseks rakendamiseks käsitleda ELTS-s küsimusi, mida kõnealune EL määrus ei reguleeri.

15. aprilli istungil saadi ülevaade esitatud ettepanekutest ning arutati ja hääletati muudatusettepanekuid. Isamaa fraktsiooni poolt esitatud muudatusettepanekut tutvustas Mart Maastik, samuti tutvustas oma esitatud ettepanekuid Riigikogu liige Mario Kadastik. Istungist võtsid osa ka Kliimaministeeriumi esindajad.

**2. Muudatusettepanekud**

Muudatusettepanekute loetellu on kantud 20 ettepanekut, millest kaks on Riigikogu liikme Mario Kadastiku esitatud ettepanekud, üks Isamaa fraktsiooni esitatud ettepanek ning 17 on juhtivkomisjoni ettepanekud, millest valdava enamuse esitas juhtivkomisjonile Kliimaministeerium.

Muudatusettepanekute esitajate kirjalikud selgitused paiknevad muudatusettepanekute loetelus.

Riigikogu liikme Mario Kadastiku ettepanekud on muudatusettepanekute loetelus nr 3 ja 18. Ettepanekute esitaja nõusolekul on ME-s nr 3 esitatud RKKTS § 102 lg 2 alusel sisuliselt seotutena tema viis ettepanekut, mis puudutavad spetsiaalse mõõtevahendi kasutuselevõtmist. Eelnõu algataja esindaja toetas muudatusettepanekut sisuliselt, kuid seoses ministeeriumi poolt esitatud täiendavate ettepanekutega, mis muudavad eelnõu numeratsiooni ja osaliselt ka nimetatud ettepanekus viidatud sätteid, siis on esitatud spetsiaalset mõõtevahendit puudutavad ettepanekud kohendatud sõnastuses ME-s nr 5. Juhtivkomisjon arvestas ME-d nr 3 sisuliselt ning ME-d nr 5 täielikult.

ME nr 18 käsitleb spetsiaalse mõõtevahendi mõõtetulemuste järelevalvet, mille hetkel seadusesse lisamist eelnõu algataja esindaja ei toetanud, kuivõrd järelevalve teostamise protsess vajab Tarbijakaitse ja Tehnilise Järelevalve Ametiga ning võrguettevõtjatega veel läbirääkimist. Juhtivkomisjon jättis ME nr 18 arvestamata ning ettepanek ei kuulu hääletamisele vastavalt RKKTS § 106 lõikele 2.

Komisjoni istungil võttis Riigikogu liige Mario Kadastik tagasi oma esitatud ettepaneku, mis puudutas spetsiaalse mõõtevahendi mõiste lisamist seadusesse. Nimetatud mõiste tuleneb Euroopa Parlamendi ja nõukogu määrusest (EL) 2024/1747, mis on otsekohalduv ning mistõttu terminit enam seaduseelnõus ei määratleta.

Isamaa fraktsiooni ettepanek on muudatusettepanekute loetelus nr 7. Ettepanek näeb ette saartalitusvõime tagamise teenuse rahastamist süsteemihalduri poolt. Eelnõu algataja esindaja ettepanekut ei toetanud, kuna süsteemihalduril on õigus rakendada sagedusega mitteseotud tugiteenuseid, et tagada elektrisüsteemi stabiilne toimimine ning kuna elektrisüsteemi stabiilne toimimine on eluliselt oluline kõigile Eesti elektritarbijatele, siis teenus makstakse kinni proportsionaalselt vastavalt tarbimisele iga tarbija poolt. Juhtivkomisjon jättis ME nr 7 arvestamata.

Juhtivkomisjoni ettepanekud on loetelus nr 1, 2, 4-6, 8-17, 19 ja 20. Komisjon arvestas muudatusettepanekuid täielikult.

Muudatusettepanekute loetelus ei leidnud kajastamist mõningad huvirühmade esitatud ettepanekud, mille mittetoetamise täpsemad selgitused on toodud Kliimaministeeriumi poolt juhtivkomisjonile esitatud [seisukohtade tabelis](https://www.riigikogu.ee/download/345dc529-13f5-441e-8c3b-9c1ea7fe2869) eelnõu kaardil.

Eelnõu tekst läbis kahe lugemise vahel keeletoimetuse ja sellest tulenevad parandused on eelnõu teise lugemise tekstis märgistatud.

**3. Juhtivkomisjoni menetluslikud otsused ja ettepanekud**

Majanduskomisjon tegi ettepaneku võtta eelnõu teiseks lugemiseks Riigikogu täiskogu päevakorda 23. aprillil 2025 ja teine lugemine lõpetada. Kui eelnõu teine lugemine lõpetatakse, on komisjoni ettepanek võtta eelnõu kolmandaks lugemiseks Riigikogu täiskogu päevakorda 7. mail 2025 ja viia läbi lõpphääletus.

Esitab majanduskomisjon 21.04.2025.

(kinnitatud digitaalselt)

Marek Reinaas

Majanduskomisjoni esimees